ניקו שולץ

**ניקו שולץ** (בגרמנית: **Nico Schulz**; נולד ב-1 באפריל 1993 בברלין שבגרמניה) הוא כדורגלן גרמני המשחק באנקרגוג'ו בעמדת הקשר. לשולץ 12 הופעות במדי בנבחרת גרמניה.

## קריירת מועדונים
### הרטה ברלין
שולץ שיחק כילד ונער בהרטה ברלין, ונחשב אז כעילוי. בשנת 2010, כאשר היה בן 17, החל להשתייך לסגל של הקבוצה הבוגרת של המועדון, ששיחק אז בבונדסליגה השנייה. בעונת 2010/11 שולץ שיחק במקביל הן בקבוצה הבכירה והן בקבוצת המילואים של המועדון. עם הקבוצה הבכירה, סיים שולץ את עונת 2010/11 במקום הראשון בבונדסליגה השנייה, לאחר שערך 21 הופעות בעונה זו, והעפיל עם הקבוצה לבונדסליגה. עם זאת, בעונת 2011/12 שולץ שיחק רק בקבוצת המילואים. בעונה זו נשרה הרטה ברלין בחזרה לבונדסליגה השנייה. בעונת 2012/13 שולץ חזר לשחק בקבוצה הבכירה, והפעם באופן בלעדי, והעפיל עמה לבונדסליגה מהמקום הראשון, כשהוא עורך 20 הופעות ומבקיע שער אחד. בעונת 2013/14 כבר הפך שולץ לבורג משמעותי בקישור של הרטה ברלין, וסיים עם הקבוצה במקום ה-11 בבונדסליגה. בעונת 2014/15 נעשה תפקידו של שולץ חשוב אף יותר, אך הרטה ברלין סיימה את העונה במקום ה-15, וניצלה מהשתתפות במבחני ההישרדות רק בזכות הפרש שערים טוב משל המבורג.

### בורוסיה מנשנגלדבך
את עונת 2015/16 פתח שולץ בהרטה ברלין וערך בה הופעה אחת, אך נמכר לבורוסיה מנשנגלדבך לפני תום חלון ההעברות של קיץ 2015, וחתם על חוזה לארבע עונות. שולץ לא התאקלם היטב בבורוסיה מנשנגלדבך, וערך הופעת ליגה אחת בלבד בעונה זו. העונה הבאה, 2016/17, לא הייתה טובה בהרבה מקודמתה עבור שולץ, שערך 12 הופעות ליגה ושתי הופעות נוספות בקבוצת המילואים.

### הופנהיים
בקיץ 2017 נמכר שולץ להופנהיים. שולץ השתלב היטב בהופנהיים תחת המאמן יוליאן נגלסמן, והפך מיד לשחקן הרכב קבוע במועדון. בעונת 2017/18 הגיע שולץ להישג גדול עם הופנהיים, כאשר הקבוצה סיימה במקום השלישי בליגה והעפילה לליגת האלופות. בעונת 2018/19 שולץ המשיך להצטיין, אך קבוצתו סיימה רק במקום התשיעי בליגה, והודחה בשלב הבתים בליגת האלופות. עם זאת, בשתי עונותיו בהופנהיים, נכלל שולץ בנבחרת העונה בבונדסליגה של המגזין קיקר.

### בורוסיה דורטמונד
ב-21 במאי 2019 עבר שולץ לבורוסיה דורטמונד תמורת 22 מיליון אירו, וחתם בשורותיה על חוזה לחמש שנים, כשיחד איתו הגיעו לקבוצה תורגן הזאר ויוליאן בראנדט. בתואר הראשון שלו בקבוצה זכה שולץ כבר בתחילת ימיו בקבוצה, כשבורוסיה דורטמונד ניצחה 2-0 את באיירן מינכן במשחק הסופר קאפ הגרמני באוגוסט 2019, כששולץ משחק 90 דקות בהרכב. שולץ היה שחקן רוטציה בדורטמונד בשלוש עונותיו הראשונות בקבוצה, ובעונת 2020/21 זכה עם בורוסיה דורטמונד בגביע הגרמני, אך לא שותף בגמר, בו ניצחה דורטמונד 4-1 את ר.ב. לייפציג. בעונת 2022/23, לא ערך שולץ ולו הופעה אחת בקבוצה הבכירה, ושוחרר ממנה בסיום העונה.

### אנקרגוג'ו
בקיץ 2024, אחרי שנה שלמה שבה היה ללא קבוצה, חתם שולץ באנקרגוג'ו מליגת העל הטורקית.

## קריירה בינלאומית
שולץ שיחק בכל הנבחרות הצעירות של גרמניה, ובמדי נבחרת גרמניה בכדורגל עד גיל 21 ערך 14 הופעות, בהן הבקיע שני שערים. בספטמבר 2018 זומן שולץ לראשונה לסגל נבחרת גרמניה הבכירה, וכבר בהופעת הבכורה שלו הבקיע את שער הניצחון במשחק ידידות מול פרו, בו ניצחה גרמניה 1–2 בריין-נקר ארנה. ב-24 במרץ 2019 הבקיע שולץ שער ניצחון בדקה ה-90 במשחק בו ניצחה גרמניה 2–3 באמסטרדם ארנה את הולנד במוקדמות יורו 2020. שולץ גם בישל שער במשחק זה ללירוי סאנה. עד לשנת 2020 ערך שולץ 12 הופעות במדי נבחרת גרמניה הבכירה, ומאז לא זומן שוב.

## תארים
עם בורוסיה דורטמונד:
* הסופר קאפ הגרמני: 2019
* הגביע הגרמני: 2020/21

עם הרטה ברלין:
* אליפות הבונדסליגה השנייה: 2010/11, 2012/13

## קישורים חיצוניים

## הערות שוליים

קטגוריה:קשרי כדורגל גרמנים
קטגוריה:כדורגלני הרטה ברלין
קטגוריה:כדורגלני בורוסיה מנשנגלדבך
קטגוריה:כדורגלני הופנהיים
קטגוריה:כדורגלני בורוסיה דורטמונד
קטגוריה:כדורגלני אנקרגוג'ו
קטגוריה:כדורגלני נבחרת גרמניה
קטגוריה:כדורגלנים גרמנים
קטגוריה:גרמנים שנולדו ב-1993